钦定古今图书集成/明伦汇编/官常典/第620卷 > 《宣州谢上表》前人
## 钦定古今图书集成/明伦汇编/官常典/第620卷 > 《宣州谢上表》前人

信而后谏，愧无平仲之言；罪不容诛，误脱成汤之网。
屈严科而赋命，畀善地以宁亲。圣泽隆宽，自古未有。
愚心感激，欲报何从？伏念臣蔽蒙之人，迂阔于事，以
直道为敬天之实，以诡情为骇俗之非。杀其身有益
于君，行之无悔，见其利不顾其义，死莫敢为。知万折
而必东，故三已而无愠。汲黯之戆，宁免世嫌；子文之
忠，盖出天性。切服两宫之知遇，稍希八彦之激昂。故
有横逆之来，曾无左右之助。口欲清而愈浊，外无正
而不行。独伤忠敬之难明，亟比欺诬之重坐。既免投
于荒裔，仍择处于近藩。风俗休戚，在所渐摩。朝夕旨
甘，得其顺适。道固隆于善贷，恩尤著于曲成。此盖伏
遇皇帝陛下，听德惟聪，使臣以礼。兼洪覆无私之运，
均大明遍照之神。谓好言利病者，有区区忧国之心；
谓不事权贵者，非汲汲谋身之辈。方免官而从众，竟
薄责以劝忠。臣敢不敬体惠慈，退加修省。凡正心而
诚意，必明辨而笃行。金石可磨，底慎子臧之达节；死
生不变，庶几徐邈之有常。殚夙夜治民之劳，全始终
报上之志。